สถานการณ์โรค COVID-19 ในไทยคงที่ไม่พบผู้ป่วยเพิ่ม กรณีข่าวพบผู้ป่วยที่จังหวัดตาก ยืนยันผลตรวจแล้วไม่พบเชื้อ
สถานการณ์โรค COVID-19 ในไทยคงที่ไม่พบผู้ป่วยเพิ่ม กรณีข่าวพบผู้ป่วยที่จังหวัดตาก ยืนยันผลตรวจแล้วไม่พบเชื้อ นายแพทย์รุ่งเรือง กิจผาติ โฆษกกระทรวงสาธารณสุข กล่าวในการแถลงสถานการณ์ประจำวันกรณีโรค COVID-19 ในประเทศไทย ว่า ขณะนี้ไทยยังไม่พบผู้ป่วยเพิ่ม ทำให้ยอดผู้ป่วยสะสมคงที่ 35 ราย และล่าสุดรักษาหายให้กลับบ้านได้แล้ว 21 ราย คิดเป็นร้อยละ 60 สถานการณ์ระบาดของไทยยังคงที่คือระบาดในประเทศในวงจำกัด  ส่วนกรณี รพ.แม่สอด จังหวัดตาก สงสัยป่วยโรค COVID-19 นั้น ผลตรวจทางห้องปฏิบัติการออกแล้วยืนยันเป็นลบ อย่างไรก็ตามได้ประสานทุกหน่วยคัดกรองเข้มและจะเพิ่มระดับความเข้มงวดมากขึ้นต่อเนื่อง เนื่องจากสถานการณ์ต่างประเทศยังคงเพิ่มขึ้นต่อเนื่อง พร้อมขอความร่วมมือประชาชนหากรู้ตัวเป็นกลุ่มเสี่ยง เข้าเกณฑ์สอบสวนโรค ขอให้ไปพบแพทย์ที่โรงพยาบาลรัฐเป็นหลักนายแพทย์โสภณ เอี่ยมศิริถาวร ผู้อำนวยการกองโรคติดต่อทั่วไป กรมควบคุมโรค กล่าวว่า จากการเพิ่มมาตรการคัดกรอง ค้นหา จนล่าสุดพบผู้ป่วยเข้าเกณฑ์สอบสวนโรค เฉลี่ยวันละ 100 คน แต่ยังไม่พบ อย่างไรก็ตาม ยังต้องปรับมาตรการต่อเนื่องตามสถานการณ์โดยตั้งใจเพิ่มความเข้มข้นขึ้นทุกสัปดาห์ และในบ่ายวันนี้จะมีการประชุมคณะกรรมการโรคติดต่อแห่งชาติ ซึ่งจะมีการเสนอให้พิจารณาประกาศให้โรค COVID-19 เป็นโรคติดต่ออันตราย ทั้งนี้เพื่อใหเเจ้าหน้าที่มีกฎหมายเป็นเครื่องมือช่วยการทำงานในการเฝ้าระวัง ป้องกันและควบคุมการระบาดให้ง่ายขึ้น โดยหลังประกาศผู้ฝ่าฝืนไม่ให้ความร่วมมือต้องมีโทษ ตาม พ.ร.บ.โรคติดต่อ พ.ศ.2558